  Виталий Пронин Карашуре, вордскем гуртэ,Мон яратско тонэ гинэ.Котькытчы мын, котькытчы вуМынам сюлмам вордскем гуртэ.В. Пчельниковен гожтэм та кырӟан улонам нырысетӥ гимн луиз. Вордскем шаерез яратон мылкыд пыӵатӥзы песянаелэн верамъёсыз. Со трос тунсыкозэ мадьылӥз гуртэ сярысь. Азьло, пе, песянай-песятайёсмы нюлэс пушкын улӥллям. Шурысь чорыг кутыло, муш вордо, пудо но тылобурдо будэто вылэм. Нош огдыре гуртоос шӧдылыны кутскиллям: муш умортоосын кунояськыло гондыръёс. Та бӧрсьы калык вамыштэм нюр интыосы. Писпуосты, куакъёсты кораса, нюр инты куасьмем - вашкалаос весяклы та палъёсы кылиллям. Со интыез али ке но Вужгурт нимало. Нош гуртмес Карашур шуиллям, малы ке шуоно татысен трос шуръёс бызьыны кутско.Карашур вӧзын пӧрт-маськись нюк вань. Граждан ож вакытэ, пе, гордъёс вуз карись бигеръёсты татын ыбылӥллям. Вуззэс басьтӥллям. Ваньмыз та выжыкыл шу вал, но со дырысен татын адямиос быро.Тодмо: Карашурысь адямиос, вань удмуртъёс сямен ик, азьло язычникъёс вал. Куашкам пилорама вадьсысь кызо интыын вӧсяськылӥллям. Сое Вӧсям нюлэс нималлям. Отын сылӥз, пе, бадӟым кыз но куала. Та интыын пудо вандылӥзы, Инмарлэсь юрттэт курыса, вӧсяськылӥзы. Али татын номыриз ӧвӧл ни. Озьы ке но пересьёс уг лэзё пиналъёсты Вӧсям нюлэскын шулдыръяськыны. Инмарлэн но сопал дуннее кошкемъёслэн вожзы потоз, шуо.Дыр ортче, улон воштӥське. Одӥгез кошке та гуртысь, мукетыз берытске. Коллективизация аръёсы трос семьяосты татысь палэнэ келязы. Колхозэ пырыны пумит луылӥзы угось. Нырысь колхоз Ворошилов нимо вал, берло «Совет» луиз. Хозяйство пумен будӥз, юнмаз, районысь узыръёсыз пӧлы пыриз. Пересьёс верамъя, ферма липет йылысь горд кизилиез толэзьёсын басьяллямтэ. Со, пе, сётӥське вал трос йӧл кыскись эштослы. Бератаз фермаез бадӟыматӥзы: скал гид вӧзы кунян но парсь гидъёс пуктӥзы, ужась калыклы шутэтскыны клуб ӝутӥзы, нылпи сад пуктӥзы. Гурт улон соку тулыс шунды улын улӟем будос кадь ӝужаз.Жаляса верано, кема дыр ӵоже яркыт ворекъясь колхоз туннэ быдтэмын. Татын янгышез вань, дыр, гурт калыклэн но: вакытаз ӧз быгатэ бырйыны ужез валась кузёез. Туннэ сюлэм ик пӧсектыса кошке, адӟиськод ке музъемен ӵошкатытэм фермаез, клубез но контораез. Нош таос кӧня ар сылысалзы на! Татын котькуд шуккем кортӵог адямилэн тыршись киосыз пыр потэмын вал. Табере садик но пытсаськиз - анай-атайёс пиналъёссэс вӧзысь гуртэ нуллоно луо.Мар луоз та гуртэн азьланяз? Шумпотымон соиз - Карашурын куд-ог семьяос ас хозяйствозэс ӝутыны кутскизы. Калык ӝабырске котькыӵе уж борды. Но ӝутскем мылкыдэз лапкомытэ мукетыз - тросэз гуртоос ӟенеликен эшъясько. Азьланяз но суред таӵе ик возиськиз ке, асьмеос ум ни быгатэ аспӧртэмлыкмес, анай-атаен пыӵатэм сямъёсмес но выжымес утьыны.Надежда Рысьева, УдГУ-ысь студентка Туспуктӥз Диана Барабанова Теги: Карашур шаертодон  